text: «Вы супраць палітыкі прэзыдэнта?» Мінскія школьнікі запісалі на відэа, як іх заганяюць у БРСМ – Рэгіянальная газета
  У рэдакцыю Свабоды трапіла відэа, знятае адным з вучняў менскай гімназіі з-пад парты. На відэа разборліва чуваць, як дзецям пагражаюць і прымушаюць уступаць у афіцыйную моладзевую арганізацыю БРСМ, бо «адміністрацыі школы патрэбная стопрацэнтная статыстыка, а іначай можа быць адлічэнне з класа».	
  «Зрабілі, забылі, заткнуліся і сядзіце ціхенька — ніхто вас чапаць ня будзе», — крычыць адна з настаўніц. Калі дзеці кажуць, што ў БРСМ ім параілі не ўступаць бацькі, настаўнікі пачынаюць ціснуць на тое, што гэты білет можа паўплываць на паступленьне, гэта проста «просьба» школы, каб не падводзіць сваю ўстанову, і нават грамадзянскі абавязак, ад якога нельга адмовіцца, бо «што гэта за антысаветчына нейкая і антыбеларушчына».
  «Вы што, не падтрымліваеце палітыку прэзыдэнта?» — крычыць на дзяцей пэдагог. У выніку дзецям кажуць, што яны ўжо даўно фармальна ў БРСМе, іх толькі сфатаграфуюць, але ані складак, анічога плаціць не трэба. «Проста тупа сфатаграфавацца трэба». А потым ім аддадуць білецікі — і ўсё, а могуць нават і не аддаваць, калі дзеці не захочуць забіраць. Проста фармальнасьць, бо ўсе даўно ўжо ў сьпісах БРСМ, а на складкі настаўніцы будуць выдаткоўваць грошы са сваёй кішэні.